
R E F E R A T

privind realizarea şi amplasarea bustului lui Ion Monoran
Revoluţionarii timişoreni sunt cei care au câştigat, pentru poporul român, dreptul la demnitate şi au făcut din oraşul lor conştiinţa unei naţiuni. Unii dintre ei au plătit scump şi, de aceea, omagierea tuturor celor care au înfăptuit Revoluţia la Timişoara este o obligaţie morală care trebuie să rămână permanent vie în conştiinţa noastră a tuturor.
Primul om care a strigat “Jos Ceaușescu!”, în seara de 16 decembrie 1989, la Timișoara, a fost regretatul poet Ion Monoran. El este cel care, într-un gest devenit simbol al evenimentelor de acum aproape un sfert de secol, a oprit tramvaiele în fața monumentului din Piața Maria din Timişoara. Acesta a fost gestul care a declanșat cu adevărat Revoluția română. După schimbarea regimului, a fost unul dintre cei care s-au implicat decisiv în apariţia ziarului Timişoara şi impunerea acestuia ca un exponent al idealurilor revoluţiei.

Ion Monoran s-a născut în 18 ianuarie 1953. A fost membru activ al Cenaclului literar "Pavel Dan" al Casei de Cultură a Studenților din Timișoara și fondator al Cotidianului Timișoara și al Societății Timișoara.
A debutat în literatură în anul 1976, cu versuri, în revista "Forum studențesc" și colaborează, mai apoi, regulat, la reviste precum "Orizont", "Amfiteatru", “Echinox", “Luceafărul”. Poetul obține, în scurtul său destin literar, o serie de premii, printre care: Premiul pentru Poezie al revistei literare Orizont (1987), Premiul “Nichita Stănescu” pentru Poezie Contemporană (1987), Premiul Concursului de Creație Literară (Satu-Mare, 1987), Premiul pentru debut al Uniunii Scriitorilor, Filiala Timiș, pentru volumul Locus periucundus și este declarat, post-mortem, Cetățean de Onoare al Municipiului Timișoara. 
A murit în 2 decembrie 1993 înainte de publicarea primului său volum de poezii.
Acum, la împlinirea a 25 de ani de la Revoluţia Română îi omagiem pe revoluţionarii timişoreni cu speranţa că, în ciuda dezamăgirilor încercate, ne aflăm pe drumul cel bun, pe drumul cel drept, care va duce, în sfârşit, la atingerea idealurilor pentru care ei au ieşit în stradă atunci în decembrie 1989
Având în vedere motivele enumerate mai sus, precum şi referatul cu nr. SC 2014 – 32721/ 5.12.2014 al Primarului Municipiului Timişoara, domnul Nicolae Robu, şi HCL 32/ 28.01.2014 privind aprobarea Agendei manifestărilor culturale din anul 2014 a Casei de Cultură a Municipiului Timisoara, 
PROPUNEM
1. Amplasarea portretului monumental Ion Monoran la adresa: Splaiul Tudor Vladimirescu, Parc, conform CF 2, nr. top: 17290, în cadrul manifestărilor din luna decembrie 2014, care marchează 25 de ani de la Revoluţia din decembrie 1989.
2. Aprobarea finanţării din cap. 67.02. "Cultură, recreere şi religie", pentru manifestările culturale ale Casei de Cultura a Municipiului Timişoara, prevăzute în Anexa la HCL nr. 32/28.01.2014 privind aprobarea Agendei manifestărilor culturale din anul 2014 a Casei de Cultură a Municipiului Timişoara.

Valoarea estimată a lucrării este de 58.000 lei. Justificarea şi decontarea cheltuielilor ocazionate de organizarea acestor manifestări se vor realiza numai pe bază de acte doveditoare, conform legii. 

